**A Semmelweis Egyetem Gyógyszertudományok Doktori Iskola szakmai és infrastrukturális bemutatása**

A Gyógyszertudományok Doktori Iskola célkitűzése a gyógyszerkutatás, - előállítás és
-alkalmazás területén megfelelő tudományos képzettséggel és nemzetközileg elismert tudományos fokozattal (Ph.D.) rendelkező szakemberek képzése.

A Doktori Iskola a gyógyszertudományok tudományágon belül két nagy területet fog át:

*A gyógyszerészeti tudományok korszerű kutatási irányai*

*3.1. program* – A gyógyszerészeti szakterületek művelése nélkülözhetetlen mind a gyógyszerkutatás, mind a gyógyszer kifejlesztése és előállítása illetve alkalmazása során, így egyaránt igényli természettudományi alapkutatási témák, valamint a speciális gyógyszerészeti/orvosbiológiai témák kutatását.

*Experimentális és klinikai farmakológia*

*3.2. program* – A farmakológiai kutatásokon alapuló legújabb ismeretek elengedhetetlenül szükségesek az új hatóanyagok kiválasztásához, gyógyszerré fejlesztésükhöz, sikeres terápiás alkalmazásukhoz, s a megismert összefüggések egyben hozzásegítenek az élő szervezet működésének jobb megértéséhez is. A Semmelweis Egyetem Gyógyszertudományok Doktori Iskolában ezeken a programokon belül többek között a következő témákban folyik kutatás, illetve doktorképzés: farmakológia, gyógyszerkémia, gyógyszertechnológia, biofarmácia, farmakokinetika, fitokémia, fitoterápia, farmakoökonómia, farmakoepidemiológia, gyógyszerészi biotechnológia, kórházi-, klinikai gyógyszerészet, gyógyszerügyi szervezés és management, gyógyszerészi gondozás.

A Gyógyszertudományok Doktori Iskola jelenlegi vezetője dr. Zelkó Romána egyetemi tanár, az MTA doktora, aki a korábbi hagyományokat követve nagy hangsúlyt fektet a Doktori Iskola kutatási témáinak interdiszciplináris jellege miatt nélkülözhetetlen más karokkal, egyetemekkel és a gyógyszeriparral történő együttműködések fejlesztésére.

A DI két programját elsődlegesen befogadó szervezeti egységek – GYTK és ÁOK elméleti intézetek, Belgyógyászati és Onkológiai Klinika, ELTE TTK, országos kutatóintézetek (MTA TTK, KOKI), gyógyszergyárak (Richter Gedeon Nyrt, EGIS, Chinoin) interdiszciplináris kutatókörnyezetet biztosítanak, megteremtve a transzlációs kutatás lehetőségét is.

A programok erősségének tekinthető, hogy a hallgatók többnyire multidiszciplináris környezetben dolgozhatnak, többféle metodikával, gondolkodásmóddal ismerkedhetnek meg, ami munkájuk hatékonyságára is kihat. A kutatómunka eredményességéhez jelentős módon hozzájárul a hazai gyógyszergyárakkal és más hazai és külföldi kutatóhelyekkel folytatott együttműködés.

Jelenleg a négy magyarországi gyógyszerészképző helyen működő doktori iskola kínál gyógyszerésztudományi képzéssel egybekötött PhD fokozatot. A doktori iskolákban működő programok multidiszciplinárisak, a hallgatók több tudományterületen is ismereteket szereznek. Témakínálatát és kutatási irányultságát tekintve a SE GYDI az egyetlen, amelynek az *Experimentális és klinikai farmakológia* programja megfelelő keretet nyújt a transzlációs kutatásokhoz.

A DI szervezeti és funkcionális szempontból az SE szerves részeként – a vonatkozó felsőoktatási jogszabályok, illetve az egyetemi szabályzatok, különösen a Doktori Szabályzat (Semmelweis Egyetem Szervezeti és Működési Szabályzata III. Könyv Hallgatói Követelményrendszer III.3. Rész Doktori Szabályzat) által meghatározott rendben – alapvetően az Egyetemi Doktori Tanács irányítása, illetve a Doktori Hivatal által egyetemi szinten biztosított adminisztratív keretrendszer mellett, a képzési tartalom és az operatív képzési feladatok megvalósításában ehhez képest értelmezhető szakmai autonómiával működik.

Az oktatás céljára használt helyiségek, tantermek és laboratóriumok tekintetében a doktori képzés értelemszerűen osztja a Semmelweis Egyetem egészének helyzetét, a DI képzéshez rendelkezésre állnak különféle laboratóriumok, kutatótermek, előadók, műszerek és kutatóeszközök.

Az SE Központi Könyvtára Magyarország legnagyobb egészség- és szakirodalmi forrásaival rendelkező könyvtára. Túlnyomó részben nemzetközi online folyóiratok és adatbázisok előfizetésével, valamint saját adatbázisok építésével biztosítja az információellátást az egyetemen folyó oktatáshoz, kutatáshoz és a gyógyító munkához. A könyvtár 14 multidiszciplináris, és 46 szakterületi adatbázis mellett több mint 9000 szak- és határterületi folyóiratot tesz elérhetővé. A könyvtár által biztosított szakforrások a könyvtár honlapján elérhető katalógusból különféle szempontok szerint leválogatható és elérhető. A könyvtár két akadálymentesen is elérhető telephelyén 320 könyvtári hellyel, 24 órás nyitva tartással, továbbá 70 számítógéppel, és teljes WIFI elérhetőséggel áll az egyetem polgárai, így a PhD hallgatók rendelkezésére is.